รัฐบาล คุมเข้มเฝ้าระวังการลักลอบเข้าเมืองผิดกฎหมาย  ขนถ่ายยาเสพติดตามแนวชายแดน
พลเอก คงชีพ ตันตระวาณิชย์ โฆษกกระทรวงกลาโหม  กล่าวว่า หลังเกิดการแพร่ระบาดโควิด-19 ตั้งแต่ปี 2563 เป็นต้นมา ในปีนี้รัฐบาลได้ผ่อนคลายมาตรการเดินทางท่องเที่ยวและกลับภูมิลำเนาในช่วงเทศกาลสงกรานต์มากขึ้น แม้จะยังมีการแพร่ระบาดของโรคอยู่ก็ตาม จึงได้ขอความร่วมมือทั้งเจ้าหน้าที่และประชาชนทุกฝ่ายยังคงเข้มงวดและปฏิบัติตามมาตรการป้องกันโควิด-19 อย่างเคร่งครัด เน้นเรื่องความปลอดภัยในการสัญจรและปลอดภัยจากโควิด- 19  โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับกำชับเจ้าหน้าที่ตำรวจทหาร กองกำลังป้องกันชายแดนในแต่ละพื้นที่ เพิ่มความเข้มงวดสกัดกั้นการกระทำผิดกฎหมายตามแนวชายแดน เข้มงวดเฝ้าระวังการลักลอบเข้าเมืองผิดกฎหมาย และขนถ่ายยาเสพติด ให้คุมเข้มเป็นกรณีพิเศษ โดยเฉพาะช่วงเทศกาลสงกรานต์ที่อาจมีการลักลอบเคลื่อนย้ายไปกับการเดินทางสัญจรของประชาชน เน้นย้ำให้เจ้าหน้าที่เข้มงวดกวดขันจุดต่างๆ ที่เป็นช่องทางของการลักลอบลำเลียง พร้อมมอบหมายให้เจ้าหน้าที่ตำรวจประจำท้องที่ติดตามพิสูจน์ทราบขยายผลกวาดล้างจับกุมแหล่งหลบซ่อนพักพิงของผู้ลักลอบเข้าเมืองผิดกฎหมาย และพื้นที่ซุกซ่อนกระจายจัดจำหน่ายยาเสพติตในพื้นที่ รวมถึงการจำหน่ายยาเสพติดออนไลน์ขณะที่การอำนวยความสะดวกด้านการจราจร พลเอก ประวิตร วงษ์สุวรรณ รองนายกรัฐมนตรี กำชับหน่วยงานด้านความมั่นคง ทั้งเจ้าหน้าที่ตำรวจ ทหาร และฝ่ายปกครอง อำนวยความสะดวกในการเดินทางให้ประชาชนและนักท่องเที่ยวในช่วงเทศกาลสงกรานต์ ตั้งจุดอำนวยความสะดวกบริการประชาชนตามเส้นทางสายหลักและสายรองต่างๆ ทั่วประเทศ จำนวน 216 จุด พร้อมทั้งประสานกับกระทรวงสาธารณสุข กรณีเกิดอุบัติเหตุในการส่งต่อผู้ได้รับบาดเจ็บอย่างทันทวงที และได้ประสานงานกับกระทรวงคมนาคม ตรวจสอบเส้นทางการจราจร ซ่อมแซมจุดที่ชำรุด และสัญญาณไฟเตือนต่างๆ โดยเฉพาะจุดที่เกิดอุบัติเหตุบ่อยครั้ง เน้นลดสถิติการเกิดอุบัติเหตุ